SKRIFTLIG FORESPØRGSEL E-2170/00

af Ioannis Souladakis (PSE) til Rådet

(30. juni 2000)

Om: Stabilitet i Den Tidligere Jugoslaviske Republik Makedonien

Ifølge offentliggørelser i pressen er det i den senere tid blevet konstateret, at nogle grupper af personer har forsøgt at trænge ind i Den Tidligere Jugoslaviske Makedonien med det formål at destabilisere landet. Disse grupper opererer med Kosovo som udgangspunkt, er oprettet af afdelinger af UCK (Kosovos Befrielseshær), er involveret i narkohandel, smugleri, ulovligt våbensalg og hvid slavehandel og har i den senere tid forsøgt at opnå politisk indflydelse, idet de medvirker i intriger i forbindelse med bestræbelserne på at normalisere tilstandene i Kosovo. Det er imidlertid påkrævet og politisk nødvendigt at sikre stabiliteten, freden og sikkerheden i et land som Den Tidligere Jugoslaviske Republik Makedonien, som gentagne gange har bevist sin ansvarlighed under krisen i Kosovo og i området generelt. Det anses endvidere for et faktum, at de udnævnte administrative organer i Kosovo er ansvarlige for deres handlinger over for Den Europæiske Union.

Hvilke foranstaltninger agter Rådet at træffe for at sætte en stopper for disse kredses bestræbelser på at destabilisere Den Tidligere Jugoslaviske Republik Makedonien?

Har Rådet undersøgt, om der er udviklet samarbejdsforbindelser mellem disse grupper og den særlige myndighed, der er oprettet i Kosovo?

Svar

(9. november 2000)

Det Europæiske Råd bekræfter, at dets mål fortsat er i videst muligt omfang at integrere landene i det vestlige Balkan i Europas generelle politiske og økonomiske udvikling, herunder en tiltrædelse, når alle betingelser er opfyldt. Til efteråret vil der i øvrigt på forslag af Frankrig blive afholdt et topmøde mellem Den Europæiske Union og Balkanlandene med det formål at forsikre disse om Europas solidaritet med dem og sammen med dem at undersøge, hvilke midler der kan fremskynde den demokratiske og økonomiske reformproces.

FYROM deltager fuldt ud i stabiliserings- og associeringsprocessen for det vestlige Balkan. Formålet med denne proces er at stabilisere området ved hjælp af bl.a. stabiliserings- og associeringsaftaler, liberalisering af handelen, politisk dialog, omfattende økonomisk og finansiel bistand og samarbejde inden for retlige og indre anliggender. Den kommende stabiliserings- og associeringsaftale, som EU fører forhandlinger om med FYROM, omfatter netop et snævrere samarbejde om retlige og indre anliggender, herunder finansiel bistand. Rådet ser med tilfredshed på de hidtidige fremskridt i forhandlingerne og håber på en snarlig afslutning heraf.

Det Europæiske Råd i Feira understreger desuden den betydning, det tillægger grænsernes ukrænkelighed, navnlig FYROM's territoriale integritet; endvidere giver det på ny udtryk for sin støtte til den fulde gennemførelse af Sikkerhedsrådets resolution 1244.

I den forbindelse støtter Rådet fuldt ud UNMIK's indsats i Kosovo, navnlig for så vidt angår grænse- og emigrationskontrol, samt narkohandel, smugleri og ulovligt våbensalg. Det ærede parlamentsmedlem er sikkert bekendt med, at EU med hensyn til finansiel bistand og personel, herunder politifolk, er UNMIK's største bidragsyder.

Rådet overvejer en koordineret indsats til bekæmpelse af organiseret kriminalitet i det vestlige Balkan under hensyn til de relevante konklusioner fra Ancona-konferencen, samarbejdsprocessen i området omkring Adriaterhavet og Det Ioniske Hav og det arbejde, der udføres i stabilitetspagtens arbejdspanel 3.